text: Chinua Achebe
  
  publiceret: 2023-04-22 23:58:05+02:00
  Chinua Achebe var en afrikansk forfatter, født i Østnigeria. Han var Afrikas store fortæller, skrev på engelsk og er oversat til utallige sprog. Han blev uddannet på University College, Ibadan i Nigeria og underviste på universiteter i USA og Nigeria. I sit omfattende forfatterskab skildrer han sit folks historie fra den førkoloniale periode til nutiden. Under den nigerianske borgerkrig i 1960'erne var han fortaler for Biafras uafhængighed.
  I Things Fall Apart (1958, dansk titel: Alt falder fra hinanden, 1986) og Arrow of God (1964) skildrer han det traditionelle samfunds tragiske men også frigørende møde med den britiske kolonimagt
  Romanen åbnede Afrikas litteratur for omverdenen. I det afrikanske kontinents mange nationer blev den obligatorisk læsning; udenfor blev den læst som en allegori over den vold, der eksisterede før koloniseringen, og som antog nye, gennemgribende former under og efter koloniherredømmet. Romanens rå og poetiske skildring af det traditionelle landsbyliv er gennemstrømmet af kærlighed til den religiøse og mytiske verden, åndeverdenen. Med denne roman blev et spirituelt univers tilgængeligt for en bred læserskare i afrikanske lande og i verden. Det er en bog, som generationer af børn i Afrika har haft og stadig har på deres skolepensum. Den fik mange efterlignere. Ikke mindst dens landsbyskildring inspirerede forfattere i afrikansk litteraturs første storhedstid.
  Achebes politiske romaner, som fulgte efter, No Longer at Ease (1960, dansk titel: Trives ej længere her, 1969) og A Man of the People (1966, dansk titel: En mand af folket, 1968) har dannet skole for den bølge af regimekritiske værker, der fulgte med de afrikanske nationers opgør med kolonimagterne og efterfølgende problematiske selvstændighed.
  Achebes tema er her den politiske kamp i et moralsk tomrum, hvor penge og magt har erstattet de menneskelige værdier. I Anthills of the Savannah, (1987, dansk titel: Som vinden blæser, 1988) gennemspilles de mandlige løsningsmodellers fallit i det moderne politiske liv, og en ny æra indvarsles af en samlende kvindefigur, der bygger bro over etniske og sociale modsætninger.
  Achebes romaner er skrevet på engelsk, skønt hans modersmål er igbo, et sprog, der tales af omkring tredive millioner mennesker i det østlige Nigeria. Især i Trives ej længere her tumler hovedpersonen Obi med sprogets problem. Fanget mellem Nigeria og England afprøver han forskellige koder, blander det vulgære med det højstemte, engelsk med blandingssproget pidgin. Han ender med at fare vild i sproget og i verden. Achebe selv har fortalt, at for ham er igbo-sproget det mest intime – det han bruger til at skrive poesi.
  Chinua Achebe var optaget af forfatterens rolle som lærer, historiker og identitetsskaber i Afrika. Hans kritiske essays om litteratur og politik fik stor udbredelse; mest kendt er hans anklage mod Joseph Conrads roman, A Heart of Darkness (1902, dansk titel: Mørkets hjerte, 1956) for at være racistisk. Som redaktør af Heinemanns banebrydende African Writers Series fik han afgørende indflydelse på udformningen af den engelsksprogede afrikanske litteratur.
  I 2012 udkom hans selvbiografi, There was a Country: A Personal History of Biafra.
  I 2007 vandt han den internationale Booker Pris.